80-jarige en sy vrou aangerand, beroof  Foto bloot ter illustrasie. (Foto: Stevepb/Pixabay.com) ’n Bejaarde egpaar van Gqeberha (Port Elizabeth) in die Oos-Kaap is Dinsdag helder oordag deur twee gewapende rowers in hul huis in Walmer oorval. Die rowers het die 78-jarige vrou en haar 80-jarige man aangerand en met kabelbinders vasgebind voordat hulle met verskeie goedere in die egpaar se blou Volkswagen Golf 5 (1999-model) gevlug het. Volgens kol. Priscilla Naidu, polisiewoordvoerder, was die vrou in haar studeerkamer besig toe twee onbekende mans deur ŉ skuifdeur die huis binnegegaan het. Een van die mans het ŉ vuurwapen gehad en die ander een ŉ mes. Haar man was nie in dié stadium tuis nie. “Die vrou is aangerand en met kabelbinders vasgebind waarna die verdagtes die huis geplunder het. By haar man se tuiskoms het die verdagtes hom ook aangerand en vasgebind. “Die man het homself later losgewikkel en ook sy vrou losgemaak. Die vrou het deur ŉ venster geklim en die bure omtrent die voorval ingelig.” Dit is nie duidelik of die rowers in dié stadium nog in die huis was nie. Die egpaar is wel kort nadat hulle hulp ontbied het hospitaal toe geneem. Volgens Naidu het die aanvallers met onder meer ’n televisiestel, selfone en ŉ tablet in die egpaar se voertuig gevlug. ŉ Saak van huisroof word tans deur die polisie ondersoek. “Die polisie doen opnuut ŉ beroep op inwoners om seker te maak dat alle veiligheidshekke gesluit is wanneer deure oopgelaat word. Veiligheidsmaatreëls moet opgeskerp word en bykomende paniekknoppies moet in kamers geïnstalleer word of by inwoners gehou word.”